- Hindi News
- National
- हिम परिवेश संस्था ने माइनिंग से प्रभावित क्षेत्र दासोमाजरा का किया निरीक्षण
हिम परिवेश संस्था ने माइनिंग से प्रभावित क्षेत्र दासोमाजरा का किया निरीक्षण
हवा पानी के सैंपल हो चुके हैं फेल : बालकृष्ण
हिमपरिवेश संस्था के पदाधिकारी बालकृष्ण शर्मा ने कहा कि बद्दी नालागढ़ की हवा और पानी के सैंपल उन्होंने विदेश में जांच करवाए हैं। इनके परिणाम चौंका देने वाले थे, जबकि हिमाचल में उन्हें माना नहीं जा रहा। बालकृष्ण ने कहा कि अब वह जल्द ही दोबारा रिसैंपलिंग करेंगे और प्रदूषण बोर्ड के सच को जनता के समक्ष उजागर करेंगे।
सिटी रिपोर्टर | मानपुरा
हिमपरिवेश संस्था ने बद्दी में अवैध खनन से प्रभावित क्षेत्र का दौरा किया। मासिक बैठक के दौरान संस्था के सभी पदाधिकारी दासोमाजरा पहुंचे। हिम परिवेश संस्था के अध्यक्ष जेएस दुखिया ने कहा कि प्रशासन की अगर यही लापरवाही चलती रही तो नदी किनारे बसे दासोमाजरा गांव को एक दिन सरसा नदी ले डूबेगी। वहीं प्रदूषण बोर्ड की कार्यप्रणाली पर सवाल उठाते हुए उन्होंने कहा कि एक दिन वो था जब सरसा नदी बद्दी बरोटीवाला नालागढ़ के लिए जीवनरेखा के समान थी,लेकिन अब यह नदी मौत का रास्ता बन चुकी है। नदी के काला और झागनुमा पानी बहता है तो प्रदूषण कंट्रोल बोर्ड की सक्रियता को दर्शाता है। उन्होंने कहा कि बद्दी बरोटीवाला नालागढ़ में बैठे अफसरों और सरकारों की मिलीभगत से आज बद्दी नालागढ़ में कैंसर और दमे के मरीजों में अचानक बढ़ोतरी होने लगी है। उन्होंने कहा कि यह क्षेत्र के लिए दुर्भाग्य की बात है कि एसडीएम नालागढ़ ने पिछले तीन माह से अवैध खनन से संबंधित बैठक भी नहीं की है। यह बैठक संस्था के साथ हाई कोर्ट के निर्देशों के मुताबिक हर माह होनी अनिवार्य है लेकिन एसडीएम इसके प्रति भी गंभीरता नहीं दिखा रहे।
समयरहते जागे प्रशासन: हिमपरिवेश संस्था के पदाधिकारी संजीव कौशल ने कहा कि प्रशासन समय पर जाग जाए। अगर समय से प्रशासन नहीं जागा तो संस्था के लोग आंदोलन करेंगे और धरना भी होगा। इसकी जिम्मेदारी सरकार स्थानीय प्रशासन की होगी। उन्होंने कहा कि क्षेत्र में करोड़ों खर्च कर सीईटीपी प्लांट लगाया गया है लेकिन नदियों में फिर भी काला पानी बहता है। यह पानी पशुओं के पीने योग्य भी नहीं है।
tgl_Latn sot_Latn hin_Deva hin_Deva hin_Deva hin_Deva bho_Deva hin_Deva hin_Deva